**Predkladacia správa**

Návrh zákona o požiadavkách na prístupnosť výrobkov a služieb pre osoby so zdravotným postihnutím a o zmene a doplnení niektorých zákonov predkladá Ministerstvo práce, sociálnych vecí a rodiny Slovenskej republiky na základe úlohy č. B.29 uznesenia vlády Slovenskej republiky č. 491 z 2. októbra 2019 z dôvodu prijatia smernice Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb, ktorá nadobudla účinnosť dňa 27. júna 2019, s termínom transpozície do 28. júna 2022. Povinnosť zosúladenia právnych predpisov s uvedenou smernicou bola zahrnutá aj do Plánu legislatívnych úloh vlády Slovenskej republiky na mesiac apríl 2022.

Cieľom tejto smernice je prostredníctvom aproximácie právnych predpisov členských štátov odstrániť prekážky voľného pohybu určitých výrobkov a služieb a prispieť k riadnemu fungovaniu vnútorného trhu. Zvýšenie dostupnosti prístupných výrobkov a služieb na vnútornom trhu a zlepšenie prístupnosti informácií tak umožní vytvoriť inkluzívnejšiu spoločnosť a súčasne uľahčí nezávislý život osobám so zdravotným postihnutím, ako aj osobám s funkčnými obmedzeniami (napr. seniorom, tehotným ženám...). Transpozíciou smernice sa v oblasti prístupnosti podporí aj splnenie povinností, ktoré pre Slovenskú republiku vyplývajú z Dohovoru OSN pre práva osôb so zdravotným postihnutím.

Predmetom návrhu zákona je definovať požiadavky na prístupnosť určitých služieb. Službami v rámci smernice sú najmä elektronické komunikačné služby, služby poskytujúce prístup k mediálnym službám, služby v oblasti dopravy, vybrané finančné služby, služby elektronického obchodu a iné. Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb sa vzťahuje nielen na služby, ale aj na výrobky.

Časť upravujúca oblasť výrobkov zodpovedá vo svojej podstate princípu zakotvenia práv a povinností súvisiacich s technickými požiadavkami na stanovené výrobky, ktoré vychádza zo zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Samotné technické požiadavky na prístupnosť výrobkov pre osoby so zdravotným postihnutím sa navrhuje upraviť aproximačným nariadením vlády Slovenskej republiky, teda spôsobom, ktorý je pri posudzovaní zhody výrobkov zaužívaný.

V čl. I. navrhovaná právna úprava ustanovuje povinnosti pre poskytovateľov služieb. Špecifikujú sa harmonizované normy a technické špecifikácie služieb, upravuje sa dohľad nad poskytovaním služieb. Návrh zákona definuje aj postup pri zistení formálneho nesúladu, ako aj postup za účelom dosiahnutia súladu služieb.

V čl. IV sa navrhuje doplniť zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov s cieľom, aby edukačná publikácia, ktorá je vydaná v elektronickej podobe a používa sa na vzdelávanie v školách, spĺňala požiadavky na prístupnosť pre osoby so zdravotným postihnutím.

V čl. VIII sa navrhuje zmena a doplnenie zákona č. 452/2021 Z. z. o elektronických komunikáciách v znení zákona č. 533/2021 Z. z. s cieľom implementovať príslušné ustanovenia smernice týkajúce sa služieb elektronických komunikácií.

V čl. IX sa navrhuje doplniť zákon č. .../2022 Z. z. o mediálnych službách a o zmene a doplnení niektorých zákonov (zákon o mediálnych službách) tak, že sa rozšíri predmet zákona o služby multimodálneho prístupu, vymedzuje sa služba multimodálneho prístupu, povinnosti poskytovateľa tejto služby, rozširuje sa postavenie Rady pre mediálne služby ako regulátora a navrhuje sa zaviesť sankcie za porušenie povinností poskytovateľa služby multimodálneho prístupu, ktoré bude ukladať regulátor. Predmetný návrh zákona je predmetom rokovania Národnej rady Slovenskej republiky.

V čl. II, čl. III a čl. V až VIII sa navrhuje doplniť do zoznamu preberaných právne záväzných aktov Európskej únie, ktorý je v transpozičnej prílohe, Smernicu Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozporom uvedeným vo vyhlásení, ktoré je súčasťou návrhu zákona.

Navrhuje sa, aby zákon nadobudol účinnosť 28. júna 2025, čo zodpovedá termínu účinnosti smernice.